[Foto’s] Irma verloor orkaanstatus, saai steeds verwoestingFoto: AP Photo/David Goldman Orkaan Irma het Maandag verswak tot ŉ gevaarlike tropiese storm en vloede veroorsaak in Florida se noordoostelike hoek. Reddingsbeamptes sukkel om by slagoffers uit te kom en die volle omvang van die skade te bepaal. Die storm het verwoesting gesaai oor die staat se suidelike punt tot gebiede naby die Georgia-lyn en huise en motors is oorstroom, bome is platgevee en bote het in die paaie afgedryf waar talle strate oorstroom is. Talle kraglyne is ook afgebreek en drie yslike konstruksiehyskrane het in Miami en Fort Lauderdale omgeval. Irma het ŉ vloedrekord van 1964 met ten minste ŉ voet oortref. “Bly binne tensy jy in gevaar is as gevolg van vloede,” het weervoorspellers gewaarsku. Minstens 46 persone is uit oorstroomde huise in Clay County gered en nog talle is gestrand, het nooddiensbestuurder Joe Ward gesê. Irma het intussen ook na Georgia uitgewyk en sal na verwagting ook Alabama, Mississippi en Tennessee Dinsdag en Woensdag bereik. ŉ Waarskuwing vir ŉ tropiese storm is vir die eerste keer in Atlanta uitgereik en skoolbedrywighede is gekanselleer. Geen sterftes in Florida word in hierdie stadium met die storm verbind nie. Minstens 24 persone is in die Karibiese eilande dood toe Irma verwoesting gesaai het oor verskeie vakansie-eilande. Irma het Maandagoggend bedaar tot ŉ tropiese storm, met winde van ongeveer 110 km/h. Meer as 200 000 persone wag in skuilings oor Florida heen. Nagenoeg 4,5 miljoen huise en ondernemings het nie elektrisiteit nie en beamptes het gesê dit kan weke duur voor die kragtoevoer herstel is. Meer as 100 000 persone het nie kragtoevoer in Georgia nie. Die storm het Sondagoggend Florida getref as ŉ kategorie 4-orkaan voor dit bedaar het.